**Rodrigo Corrales Rodal**, nado en Cangas o 24 de xaneiro de 1991, é un xogador de balonmán galego. Xoga de porteiro e milita dende 2020 no Veszprém KC da Primeira División de Hungría. Dende 2014 é internacional coa selección española, coa que gañou dous Campionatos de Europa en 2018 e 2020, quedou terceiro nos Campionatos do Mundo de 2021 e 2023 e logrou a medalla de bronce nos Xogos Olímpicos de 2020.

Traxectoria
-----------

Naceu en Cangas, fillo e neto de mariñeiros. Un dos seus avós competía en traiñeiras, e gañou en 1961 con Tirán o Campionato de España de Traiñeiras. Durante a súa infancia practicou numerosos deportes, entre eles o fútbol, no que acostumaba a xogar de porteiro. Antes de acabar a Primaria comezou a xogar ao balonmán e entrou no Club Balonmán Cangas.

Aos 15 anos deixou Cangas para fichar polo FC Barcelona. Xogou varios anos no filial e conquistou con este a División de Honra Prata na tempada 2011/12. Ao ano seguinte saíu cedido ao Huesca, da Liga ASOBAL, onde xogou durante dúas tempadas. Entre 2014 e 2017 xogou no Orlen Wisła Płock de Polonia adestrado por Manolo Cadenas, co que quedou tres veces subcampión da liga polaca e co que empezou a destacar de xeito internacional.

En 2017 fichou polo Paris Saint-Germain, co que xogou tres tempadas, gañando nas tres ocasións a liga francesa. No equipo parisiense xogou como gardameta titular e foi elixido na tempada 2019/20 como o mellor porteiro da liga, despois de quedar segundo nas votacións na campaña anterior.

Na tempada 2020/21 fichou polo Veszprém KC, da liga húngara. Pouco despois da súa chegada disputou a Final Four da Liga SEHA da tempada anterior, que fora adiada por mor da pandemia de COVID-19. Conquistou o título e foi elixido mellor xogador da Final Four e mellor gardameta do torneo.

### Selección española

Aínda que foi convocado en 2013 para un encontro amigable da selección española no partido das estrelas da Liga ASOBAL, o seu debut oficial produciuse en abril de 2014 contra a selección suíza. Foi a partir de 2016, cando comezou a ocupar de xeito habitual a portería da selección, alternándose no posto co toledano Gonzalo Pérez de Vargas. En 2017 disputou o seu primeiro Campionato do Mundo, e no 2018 gañou o Campionato de Europa, revalidando o título na seguinte edición, en 2020.

En 2021 disputou o seu terceiro Mundial, rematando terceiro ao ser eliminado en semifinais pola Dinamarca de Niklas Landin. Foi convocado polo adestrador Jordi Ribera para os Xogos Olímpicos de Toquio, onde o equipo español, capitaneado por Raúl Entrerríos, acadou as semifinais, sendo de novo eliminado por Dinamarca. Logrou o bronce ao derrotar no partido polo terceiro posto ao combinado exipcio.

En 2023 xogou o cuarto Mundial da súa carreira, acadando outra vez as semifinais e perdendo tamén nesta edición ante Dinamarca. Volveu conseguir o terceiro posto, gañando a Suecia.

Clubs
-----

* F.C. Barcelona B (2006 - 2012)
* BM. Huesca (2012 - 2014)
* Orlen Wisła Płock (2014 - 2017)
* PSG (2017 - 2020)
* Veszprém KC (2020 - act.)

Palmarés
--------

### FC Barcelona B

* **División de Honra Prata (1):** 2010/11.

### PSG

* **Liga de Francia (3):** 2017/18, 2018/19, 2019/20.
* **Copa da Liga (2):** 2018, 2019.
* **Copa de Francia (1):** 2018.

### Veszprém KC

* **Liga SEHA (2):** 2019/20, 2020/21.
* **Copa de Hungría (1):** 2020/21.

### Selección nacional

* **Campionato de Europa (2):** 2018, 2020.
* Medalla de bronce **Medalla de bronce** nos Xogos Olímpicos de 2020.
* Medalla de bronce **Medalla de bronce** **do Campionato do Mundo (2):** 2021, 2023.

Notas
-----

1. ↑  "Rodrigo Corrales". Scoresway. Arquivado dende o orixinal o 15 de setembro de 2017. Consultado o 22 de xaneiro de 2020.
2. ↑  "Convocatoria para el Mundial de balonmano 2017". hand-station.
3. ↑  "Convocatoria para el Europeo 2018". Marca.
4. ↑  "España vence a Suecia y logra su primer Europeo". Marca. 28 de xaneiro de 2018.
5. 1 2  García Calvo, Lorena (23 de outubro de 2017). "Rodrigo Corrales: «Empecé tarde, pero a tiempo»" (en castelán). Consultado o 25 de xullo de 2021.
6. ↑  García Calvo, Lorena (13 de setembro de 2017). "Corrales se instala en el Olimpo". *La Voz de Galicia* (en castelán). Consultado o 25 de xullo de 2021.
7. ↑  "Lidl Starligue - L'équipe type de la saison !" (en francés). 27 de maio de 2020. Consultado o 25 de xullo de 2021.
8. ↑  "El Veszprem húngaro hace oficial el fichaje de Rodrigo Corrales por cuatro años". *La Voz de Galicia* (en castelán). 19 de decembro de 2019. Consultado o 25 de xullo de 2021.
9. ↑  "Corrales, 'MVP' en el triunfo del Veszprém húngaro en la Liga SEHA 2019/20". *Marca* (en castelán). 7 de setembro de 2020. Consultado o 25 de xullo de 2021.
10. ↑  "Rodrigo Corrales debutó con España en un torneo oficial". *La Voz de Galicia* (en castelán). 6 de abril del 2014. p. 15.  `|data-acceso=` require `|url=` (Axuda)
11. ↑  "Rodrigo Corrales acada o bronce coa selección española de balonmán". *CRTVG*. 7 de agosto de 2021. Consultado o 8 de agosto de 2021.
12. ↑  "España pierde frente a Dinamarca en las 'semis' del Mundial de balonmano y luchará por el bronce" (en castelán). 27 de xaneiro de 2023. Consultado o 7 de abril de 2023.
13. ↑  Jorge, Miguel (29 de xaneiro de 2023). "Los Hispanos logran la medalla de bronce en el mundial de balonmano". *La Vanguardia* (en castelán). Consultado o 7 de abril de 2023.
14. ↑  "Rodrigo Corrales ficha por el Wisla Plock". balonmano.mforos.mobi.
15. ↑  "Rodrigo Corrales ficha por el PSG". Mundo Deportivo. 15 de xaneiro de 2016.

|  |  |
| --- | --- |
| Control de autoridades | 
* Wd: Q16508901
* EHF: 534880

 |